**ЗАБЕЛЕШКИ НА ПРЕДЛОГ ЗАКОН ЗА ОСТВАРУВАЊЕ НА ЈАВНИОТ ИНТЕРЕС ВО КУЛТУРАТА ОБЈАВЕН НА ЕНЕР, НА 26.07.2019 ГОДИНА**

1. **Член 19, став (2), точка 4. –** Стручни и човечки ресурси означува едно исто. Оваа точка имплицира дека установата пред да се формира треба да има обезбедено персонал што е невозможно без преземање од други установи. Според тоа, единствен начин да се формира нова установа е прво да се обезбеди стручен, административен и технички персонал од други установи. Сметам дека точката е ограничувачка и треба да се исфрли од Законот.
2. **Член 31 –** Недостасува став кој вели **„Лицето назначено за вршител на должноста директор треба да ги исполнува условите за избор на директор од член 27 на овој Закон“.**
3. **Член 32, став (3),** Зборот „членот“ треба да биде во множина – „членовите“. Кај истиот услов за УО на локалните стои „членовите“.
4. **Член 35,** Овој член е многу „скромен“ и треба да предвидува како се формира Програмски Совет и што му е работата макар тоа било и со акт на установата. Доколку е со акт на установата мора да се пропишат некакви критериуми затоа што вака секој ќе има формирано Програмски совет на различен начин, а тенденцијата е институциите да имаат воедначена или слична организација во рамките на една дејност.
5. **Пред член 48 и член 49** стои истиот наслов.
6. **Член 70, став (3), точка 1) –** Ракувач на депо во музеите - не треба да биде во помошно технички лица затоа што тоа е исклучително одговорна позиција и секаде во светот тоа работно место е со адекватно високо образование. Оваа позиција треба да се тргне оттука и да биде во категоријата II на носители на дејност, најмалку Ниво 3.
7. **Член 71, став (2)** - Ова е проблематичен член поради тоа што и Законот за административни службеници е сам по себе проблематичен во однос на тоа дека не постојат разлики во критериумите за јавните и државните службеници иако карактерот на работата е крајно различен. Законот за остварување на јавен интерес во културата мора да дефинира извесни критериуми за категориите, изборот и звањата од Законот за администратвини службеници според спецфиките на работата во културата, а не да ги аплицира сите со општо повикување на Зкаонот за административни службеници. Правник или сметководител во установа од културата, нема иста работа и одговорност со правник или лице за финансово работење во некое министерство и не може да ги има истите категории, нивоа и звања. Во моментов постои хаос со називот на работните места на административните службеници во институциите на културата, категориите, звањата и изборот само затоа што не постои потесно дефинирање на овие места според специфичните задачи во културата.
8. **Член 102, став (2), алинеа 8 –** има недореченост, односно не е внесен бројот на членот на кој се повикува. **Во** **алинеа 9**, треба да стои на „различни работни места“
9. **Член 103, -** Насловот над членот треба да гласи **Теренски додаток** затоа што така е дефиниран во **Член 113** од Законот за работни односи и **Член 21** од Колективниот договор за јавен сектор. Терминот **Теренски додаток** треба да го замени терминот надомест за теренска работа секаде во понатамошниот текст на Законот за остварување на јавен интерес во културата.
10. **Член 103, став (1), алинеа 3,** Поврзувањето на теренската работа со километри на оддалеченост седиштето на установата или местото на живеење е комплетен апсурд и не соодветствува со реалноста и потребите на теренската работа. **Теренски додаток се исплаќа за посебни услови на работа, прекувремена работа, ноќевање, храна и превоз од местото на сместување до местото на теренска работа и назад**. Километрите не ја менуваат состојбата на посебни услови на работа туку само диктираат дали тимот ќе престојува на терен или не, што прави разлика во висината на теренскиот додаток. Исто така, оваа формулација со километри нема основа ниту во Законот за работни односи ниту во колективниот договор за јавниот сектор и поради тоа мора да се исфрли од овој член или да се замени со **...се одвиваат надвор од седиштето на установата во континуитет од најмалку 3 последователни денови...**
11. **Член 103, став (1), алинеа 4 –** да се додаде **прекувремена работа** по запирката на крајот од фразата „за посебни услови за работа“.

Лицата што престојуваат на терен реализираат работа надвор од регуларното работно време, односно секогаш работат двократно.

1. **Член 103, став (1), алинеа 6 – „**работодавачот“ да се смени во „проектот, односно институцијата носител на проектот“.
2. **Член 103, став (2), алинеи 2 и 3 – „**гостувања со проекти од јавен интерес на установата во другите дејности во културата“ **не е теренска работа** туку **служебно патување** и за тоа следи надомест според **член 113 од Законот за работни односи**, поконкретно надомест за трошоците за дневница, превоз и ноќевање согласно **член 22 од Колективниот договор за јавниот сектор**.
3. **Член 104, став (1) –** Просечната нето плата во Македонија е околу 25 000 денари и според тоа теренскиот додаток во случај да не се обезбедени превоз, сместување и храна, едно стручно лице треба да преживее на терен со 2 500 денари дневно од кои хотелско сместување е најмалку 1 200 денари, три оброка се најмалку 600 денари дневно, а превозот може да е различен во зависност на оддалеченоста на локалитетот од местото на сместување. **Според тоа, сумата 10%, да се промени во 15%.**
4. **Член 104, став (2) -**

* **Точка 1 да гласи:** Ако работникот престојува на терен и ако не му се обезбедени превоз, сместување и три оброци поради специфичната локација и услови на теренската работа или други причини кои ја спречуваат институцијата носител на проектот да обезбеди сместување, превоз и исхрана, му следи целосен износ на теренскиот додаток.
* **Точка 2 да гласи:** Ако работникот престојува на терен и му е обезбеденo само сместување и превоз, му следи 70% од теренскиот додаток. (Во случај теренскиот додаток да остане 10% од просечната плата тогаш процентуалната сума во точка 2 треба да изнесува 85%)
* **Точка 3 да гласи**: Ако работникот престојува на терен и му е обезбедено само сместување, превоз и еден дневен оброк, му следи 60% од теренскиот додаток. (Во случај теренскиот додаток да остане 10% од просечната плата тогаш процентуалната сума во точка 2 треба да изнесува 70%)
* **Точка 4 да гласи**: Ако работникот престојува на терен и има обезбедено сместување, три дневни оброци и превоз, му следи 50% од теренскиот додаток. (Во случај теренскиот додаток да остане 10% од просечната плата тогаш процентуалната сума во точка 2 треба да изнесува 65%)
* **Точка 5 да гласи**: Ако на работникот му е обезбеден дневен службен превоз од седиштето на установата до местото на теренска работа и назад, му следи 30% од теренскиот додаток. (Во случај теренскиот додаток да остане 10% од просечната плата тогаш процентуалната сума во точка 2 треба да изнесува 40%)

**Генерален коментар за членови 103 и 104.** Законот треба да содржи само дефиниција за теренска работа и дека за тоа следува теренски додаток. Теренскиот додаток се исплаќа за посебни услови на работа, прекувремена работа при престој на терен, трошоци за ноќевање, исхрана и превоз од местото на ноќевање до локацијата на теренската работа и назад. Висината на теренскиот додаток се регулира со Општ колективен договор во културата и колективни договори на ниво на установите во заштитата на културното наследство.

1. **Член 124 –** Овој член е целосно во судир со **Член 26** од истиов Закон. Исто така, невозможно е Општиот колективен договор за култура да регулира плата на директор кој е функционер и не е член на синдикат.

Стоби, 06.08.2019 г. м-р Гоце Павловски

Виш кустос, НУ Стоби